Lunt forårsvejr betyder også flere cykler på vejene.

Og det kan sende pulsen op i det røde felt - ikke bare for cykelrytterne.

Erik Nygaard og fem klubkammerater fra Mejrup Cykel Club ved Holstebro mødte for nyligt en modkørende bilist, da de var på tur.

Man kan se, at han kun kører efter, at han skal have os ned med nakken. Erik Nygaard, motionscykelrytter

- Han bliver ved med at køre over mod os, og presser os ud i rabatten med det resultat, at jeg styrter og hende bag mig styrter også. Jeg river hul på mine bukser og får en kæmpe hudafskrabning på det ene ben, og hun måtte en tur på skadestuen, fortæller Erik Nygaard.

Læs også : Flere danskere oplever vejvrede i trafikken

To ud af de seks cykelryttere i gruppen styrter, og de er overbeviste om, at det ikke bare var et uheld, for den forreste rytter havde øjenkontakt med bilisten.

- Man kan se, at han kun kører efter, at han skal have os ned med nakken, siger Erik Nygaard.

Erik Nygaard slap med en husafskrabning på knæet. (Foto: (privatfoto))

Politiet: Vi har for travlt på landevejen

Helt generelt er det blevet mere almindeligt med råb og trusler - altså vejvrede - i trafikken. Sjældent fører det til decideret vold.

Meget af det bunder i, at vi har alt for travlt, siger leder af færdselspolitiet i Midt- og Vestjylland, Henrik Glintborg.

- Så lader man sig irritere og føler også, at man kan tillade sig at lade sig irritere over andre trafikanter, og dermed også en gruppe cyklisters placering, siger Henrik Glintborg.

Han har derfor en opfordring til både cyklister og bilister.

Når det gælder cyklister skal de først og fremmest overholde færdselsloven, og så skal de huske, at de ikke er de eneste på landevejen.

Udsat for vejvrede 35 procent af danskerne har inden for det sidste år (2017) været udsat for vejvrede i trafikken. I 2008 var det tal 24 procent. Kilde: Transport DTU og Rådet for Sikker Trafik.

- Det er ikke liv og død at vinde bakkespurten eller komme hen til skiltet først. Som cyklist er man den svage part i mødet med en anden trafikant, så de skal koncentrere sig om at bevare overblikket i en måske sjov og spændende konkurrence, siger Henrik Glintborg.

Læs også : Bilister chikanerer nervøse elever og er aggressive mod kørelærere

Omvendt har han også en opfordring til bilisterne.

- Vis nu hensyn. Og hvis man oplever en gruppe, der fylder hele vejen, så kør stille og roligt hen og giv et lille dyt, men uden at accelerere. Det kan være svært for cyklisterne at høre, hvis der kommer en bil bagfra, siger Henrik Glintborg.

Vejvrede Gode råd til at håndtere vejvrede Bevar roen, selv om du bliver forskrækket over en anden trafikants adfærd Husk på, at den anden trafikant næppe ville genere dig Alle kan lave en fejl, og det hjælper ikke at blive vred Gode råd hvis du udsættes for vejvrede: Trap situationen ned og forhold dig rolig. Bliv siddende i bilen, hvis en trafikant er aggressiv over for dig. Forlad stedet roligt og sikkert. Vis tilgivelse og husk, at den anden måske blot blev forskrækket. Kilde: Rådet for sikker trafik

Og hvis der skulle opstå en situation med vejvrede – uanset om vreden går mod bilister eller cyklister, så handler det om ikke at optrappe konflikten.

- Min opfordring er at man sørger for at synke spyttet, så man ikke selv kommer til at eskalere en konflikt. Man skal tænke på sin egen rolle, så ord eller fagter kan komme til at eskalere en i forvejen anspændt situation, siger Henrik Glintborg.

Der skal være plads til alle

Erik Nygaard mener ikke, at de kunne have ageret anderledes på landevejen, og de var trukket ind til siden, så bilisten, ifølge ham, havde god plads. En ting, de er meget bevidste om, når de kører i grupper.

- Hvis vi kan se, der kommer modkørende, eller der kommer nogle bagfra, så øver vi til træning, hvordan vi i løbet af et par sekunder kan være inde på en række, så der er fri passage for bilerne, siger Erik Nygaard.

Derfor håber han også på mere forståelse på landevejen.